ཡང་ཁ་ཅིག་གིས།ཧ་ཤང་གི་སྒོམ་དེས་ནི་གླེན་པ་གོམས་པར་བྱེད་པ་ཡིན་ལུགས་དང་།ལྟ་གྲུབ་དེ་ཆེས་བཟང་ན་ཡང་ཞི་གནས་ཀྱི་ཐབས་ཙམ་ཞིག་ཡིན་པ་ལས་ལྷག་མཐོང་གི་མན་ངག་གཏན་ནས་མེད་དོ་སོགས་ཀྱང་ཟེར་རོ།།དེ་ལ་ཀུན་མཁྱེན་ཆེན་པོ་རྒྱལ་བ་ཀློང་ཆེན་རབ་འབྱམས་ཀྱིས་ནི།གནས་ལུགས་རིན་པོ་ཆེའི་མཛོད་ཀྱི།རང་བྱུང་རིག་པ་དོན་དམ་ཉི་མ་ལ།།དགེ་སྡིག་དཀར་ནག་གཉིས་ཀའི་སྤྲིན་གྱིས་བསྒྲིབས།།བླང་དོར་འབད་རྩོལ་ཞེན་པའི་གློག་གིས་གདུངས།།བདེ་སྡུག་འཁྲུལ་སྣང་ཆར་གྱི་རྒྱུན་བབས་པས།།འཁོར་བའི་ས་བོན་འགྲོ་དྲུག་ལོ་འདབ་རྒྱས།།ཀྱེ་མ་ཉམ་ཐག་འགྲོ་དྲུག་སྙིང་རེ་རྗེ།།ཞེས་པའི་ཐད་ཀྱི་རང་འགྲེལ་ལས།སློབ་དཔོན་ཆེན་པོ་ཧ་ཤང་གིས་གསུངས་པས་དེ་དུས་བློ་དམན་པའི་བློར་མ་ཤོང་ཡང་དོན་ལ་དེ་བཞིན་དུ་གནས་སོ།།ཞེས་གསུངས་ནས་རྒྱ་ནག་གི་སློབ་དཔོན་ནི་གླེན་སྒོམ་མུན་པའི་ལྟ་བ་ཅན་ཞིག་མིན་པར་བཞེད་དོ།།